Cornelius Middelthon

Cornelius Middelthon (født 12. april 1869 i Stavanger, død 6. april 1934) var en norsk kjøpmann og politiker (H). Han var stortingsrepresentant og arbeidsminister i tre regjeringer i 1920-årene.

 Familiebakgrunn og yrkeskarrière 
Han var sønn av kjøpmann Cornelius Middelthon (1815–1895) og Margrethe Hersleb Toft (1830–1910), sønnesønn av kjøpmann Jakob Middelthon (1780–1843) og far til kjøpmann Cornelius Middelthon jr. (1893–1967). 

Han fullførte allmenn skolegang, var ansatt i familievirksomheten i Stavanger fra 1886, og tok over forretningen i 1890. Forretningen omfattet opprinnelig dampskipekspedisjon, skipsrederi og korn- og sildeforretning. Middelthon utvidet den til også å omfatte kullforretning og salg av maskiner for hermetikkindustrien.

Han var medlem av styre eller representantskap i Tou bryggeri A/S, Rosenberg Mekaniske Verksted, Stavanger Preserving Co., Stavanger Electro-Staalverk A/S, Stavanger Traadstiftfabrik, A/S Saudefaldene, Det Stavangerske Dampskibsselskab, Stavangeren og A/S De forenede Norske Laase- og Beslagfabrikker. Middelthon var også medlem av Det norske Skogselskaps representantskap, formann i Stavanger Skogselskap 1911–1934, formann i Stavanger Handelsforening 1903–1909 og styremedlem i Den Norske Handelsstands Fællesforening 1906–1909. Blant hans øvrige tillitsverv kan nevnes formann i Stavangers Kunstforening i 10 år.

 Politisk arbeid 
Han var medlem av Stavanger bystyre 1919–1922, men deltok ikke grunnet sine mange andre offentlige verv. Han var også medlem av Høyres sentralstyre 1916–1922. Middelthon var innvalgt på Stortinget fra Holmen krets i Stavanger 1919–1921, deretter for kjøpstedene Kristiansand, Mandal, Flekkefjord, Stavanger og Haugesund 1922–1924. På Stortinget satt han i Stortingets veikomité, som han ledet 1922–1923. Sideløpende var han medlem av Stortingets utenrikskomité 1922–1923.

Middelthon var arbeidsminister i Otto Bahr Halvorsens første regjering 1920–1921, i Otto Bahr Halvorsens andre regjering i 1923 og i Abraham Berges regjering 1923–1924. Berge og hans statsråder ble senere stilt for riksrett i 1926, men ble alle frifunnet i 1927.

 Æresbevisninger 
Middelthon var spansk visekonsul 1903–1934, meksikansk konsul 1907–1920 samt brasiliansk visekonsul 1914–1920. Han var også medlem av Den Norske Frimurerorden og ordførende mester i St. Johanneslogen St. Svithun 1919–1934.

 Referanser 

 Eksterne lenker 


Kategori:Norske arbeidsministre
Kategori:Høyre-statsråder
Kategori:Norske statsråder 1905–1940
Kategori:Stortingsrepresentanter fra Høyre
Kategori:Stortingsrepresentanter for kjøpstedene i Vest-Agder og Rogaland fylker
Kategori:Stortingsrepresentanter 1922–1924
Kategori:Stortingsrepresentanter 1919–1921
Kategori:Lokalpolitikere i Stavanger
Kategori:Høyre-politikere i Rogaland
Kategori:Norske kjøpmenn
Kategori:Konsuler
Kategori:Norske frimurere
Kategori:Personer fra Stavanger kommune
Kategori:Stortingsrepresentanter for Stavanger